Ռաֆիկ Կրպեյան

Ռաֆիկ Վահագնի Կրպեյան (), Արցախի Պաշտպանության Բանակի զինծառայող, Պաշտպանության բանակի սերժանտ, «Մարտական խաչ» 2-րդ աստիճանի շքանշանի ասպետ, քառօրյա պատերազմի մասնակից։

Կենսագրություն 
Ռաֆիկ Կրպեյանը ծնվել է 1996 թվականի մայիսի 13-ին Արագածոտն մարզի Թաթուլ գյուղում Վահագն և Լիանա Կրպեյանների ընտանիքում։ Ռաֆիկը հաճախել է Թաթուլի միջնակարգ դպրոց, ապա 2009-2013 թվականներին ուսումը շարունակել է Թալինի ավագ դպրոցի հումանիտար հոսքում։ Դպրոցական տարիներին Ռաֆիկը հաճախել է ըմբշամարտի, մասնակցել մրցումների Հայաստանի տարածքում և շահել մրցանակային տեղեր։

Ռաֆիկ Կրպեյանը 2013 թվականին ընդունվել է Հայաստանի ֆիզիկական կուլտուրայի և սպորտի պետական ինստիտուտ, որտեղ ստանում էր փրկարարի մասնագիտություն։ Առաջին կուրսն ավարտելուց հետո նա մեկնել է զինվորական ծառայության։

Զինվորական ծառայություն 
Ռաֆիկ Կրպեյանը պարտադիր զինվորական ծառայության է մեկնել 2014 թվականի հունիսի 23-ին։ Սկզբում ծառայության է անցել Արմավիրի ուսումնական զորամասում, իսկ որոշ ժամանակ հետո կրտսեր սերժանտի զինվորական կոչումով տեղափոխվել է Մարտակերտի շրջանի Սրխավենդի զորամաս՝ որպես տանկի հրամանատար։ 

2015 թվականի մայիսին Ռաֆիկը ստացել է սերժանտի զինվորական աստիճան։

Սերժանտ Կրպեյանը զինվորական ծառայությունն իրականացրել է որպես հայրենիքի օրինակելի զինվոր՝ զորամասի հրամանատարության կողմից արժանանալով շնորհակալագրերի։

Քառօրյա պատերազմ 
2016 թվականի ապրիլի 1-ի լույս 2-ի գիշերը արցախա-ադրբեջանական շփման գծի ողջ երկայնքով հակառակորդի զինված ուժերի ստորաբաժանումները լայնամասշտաբ հարձակումներ են կատարում։

Ապրիլի 2-ին զորամասում պատրաստվել են շարային ստուգատեսի, երբ հրամանատարի կողմից ստացել են մարտական հրաման՝ «տագնապով բարձրանալ մարտական դիրքեր»։ Պետոյի անվան 77-րդ մոտոհրաձգային գումարտակով սկզբից մեկնել են Դրմբոն նստեցման շրջան, ապա մարտական առաջադրանքով մեկնել Թալիշ ու մասնակցել գյուղում ընթացող ռազմական գործողություններին։

Ապրիլի 3-ին իրենց գումարտակով ետ են գնում ու, թշնամու գրաված դիրքերը ետ վերցնելով, առաջ են շարժվում մինչև վերջին դիրքը՝ 162-րդը։ Դիրքից դիրք անցնելիս նկատում են հակառակորդի տանկը։ Կապի բացակայության պատճառով "770" տանկի հրամանատար սերժանտ Ռաֆիկ Կրպեյանը կարողանում է ճիշտ կողմնորոշվել, իր անձնակազմի հետ տանկը գործի գցելով, առաջ է գնում և ճիշտ նշանառությամբ խոցում այն։ 

Ապրիլի 4-ին ադրբեջանական կողմը ականանետներով ու հրանոթներով շարունակել է արկակոծել հայկական զինված ուժերի առաջնային դիրքերը։ Ռաֆիկ Կրպեյանը այստեղ ևս կարողանում է խոցել հակառակորդի երկու զրահատեխնիկա՝ նպաստելով հակառակորդի լայնածավալ գրոհի կասեցմանը։ 

Հաստատված հրադադարից հետո Ռաֆիկը շարունակում է իր ծառայությունը մարտական դիրքերում մինչև հունիսի վերջ, որից հետո էլ զորացրվում է։

Պարգևներ 
Հայաստանի նախագահ Սերժ Սարգսյանի 2016 թ. սեպտեմբերի 7-ի հրամանագրով սերժանտ Ռաֆիկ Վահագնի Կրպեյանը ցուցաբերած բացառիկ խիզախության, անձնուրաց քաջության և անմնացորդ նվիրումի համար պարգևատրվում է Հայաստանի «Մարտական խաչ 2-րդ աստիճանի շքանշանով։

Կյանքը Քառօրյայից հետո 
Բանակից զորացրվելուց հետո Ռաֆիկ Կրպեյանը շարունակում է ուսումն անվճար համակարգում, ստանում փրկարարի մասնագիտություն և հմտանում համակարգչային ծրագրավորման դասընթացի մեջ։

Ծանոթագրություններ 

«Մարտական խաչ» 2-րդ աստիճանի շքանշանի ասպետներ